Ǎ Zāmbá wáma, ǎ ńkūkúmá wáma, mayi wa ngəmə ńdɔ̄ fə mǎyi və́ dzwé dóe maa á ńtīē kɔ́m. 2Məmǒs mə́sə mayi wa və́ maa ńdɔ̄ fə mǎyi lugu dzwé dóe kɔ́m ésə. 3Ǹtondôbə a nə mod nénə, a yəan ai mod olugú; ǹtómbá wē o nə təge ai súg. 4A tádigi ḿmīē bod ví a kalan éví ḿbɔ̄g, mim̀mié mí bod mísə̄ myâyi kə́ myâtaman bisíé bíé, myǎyi lɛ̂ biyə̌ŋ bí mam bíé. 5Mayi dúgán lɛ̄ɛ̄ ńlāŋ məsimbá móe, dúmá míńkámáŋ yā miǹkokoé míe. 6Báyi yédan fím məsǐs biyə̌ŋ bí mam bíe, ma mə lɛ̂ge mim̀bɔán mínēn míe. 7Bâyi kə́ bádzə́mələ abuí miḿbəmbə mí mam míe, bə́ kudu sósōō woe kób. 8Ǹtondôbə a nə mvam ai ǹnə́m ngɔ́l, endəndəm áliŋan, ǹtúd ai m̀baalán mətǐŋ. 9Ǹtondôbə a nə abəŋ ńnə́m ású bod bə́sə, mvam dzíe yáyaman ai bikokoma bíé bísə. 10Ǎ Ńtondôbə, bikokoma bíe bísə̄ byâyi wakaŋ ! Bəbaalǎ mətǐŋ bóe bə́ váá wa maa ! 11Bâyi kad dúmá yā édzōē dzóe, bə́ yédegan ebǎn óyə̌ŋ dzóe, 12éyɔŋ bálɛ̂ bod bibǎn bí óyəŋ bíe, ai miǹkokoe mí dúmá yā edzóe dzoe. 13Edzóē dzóe é nə edzóē yā bisəb bisəb, ayɔŋ dóe lâkə lâkə á mim̀miě mí bod mísə. Ǹtondôbə a nə bə́bə́lá á bībúg bíe bísə, a kpân mətǐŋ á mim̀bɔán míé mísə. 14Ébá bə́sə̄ báku á sí, Ǹtondôbə a súg bɔ̄, a tə́le tə́tə̄lə́ ébá bə́sə̄ bávúdubu. 15Bɔ́ bə́sə̄ bâbəbə hə wa, amú bâfidi wa; ńdɔ wavə́ bɔ bidí á ḿbəmbə abǒg; 16wayái dwé[49] dóē ná, ǒ ngadzáli bə́və́və̄ə̄ bə́sə wǎdiŋ. 17Ǹtondôbə a nə sósōō á məzěn móé mə́sə, a kpân mətǐŋ á mim̀bɔán míé mísə. 18Ǹtondôbə a nə babi ai ébá bálóe nyé, ébá bə́sə̄ bálóe nyé á bə́bə́lá. 19A bɔ ǹyián ébá bambádā nyé, a wóg ńtad wábán, ńdɔ̄ fə ǎ nyii bɔ̌. 20Ǹtondôbə a baala bəmvóé bóe bə́sə, hədá a yi mǎn wē bəku bə́ ńyə́bə́ bə́sə. 21Anyu dáma lâyi yédan ólugú Ǹtondôbə, ńdɔ̄ fə m̀bəgə miǹson ósə a yi və́ ḿfúfúb dzwé wóé maa, á kɔ́m yǎ kɔ́m ésə ai á ńnomó etɔá.